V bratislavskom Artfore, ale aj v iných Artforach, sú ľudia, ktorí majú okrem kníh radi aj prechádzky po krajine – známej aj neznámej.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Píšeme vám o vydavateľstve
V Artfore považujeme vzťahy za dôležité a myslíme si, že sa o ne treba starať. Aj o vzťahy medzi nami – ako kníhkupectvom – a vydavateľstvami. Takáto starostlivosť môže mať rôzne podoby. Rozhodli sme sa, že sa s vydavateľstvami budeme rozprávať a budeme vám písať o ich knihách a ich práci.
V bratislavskom Artfore, ale aj v iných Artforach, sú ľudia, ktorí majú okrem kníh radi aj prechádzky po krajine – známej aj neznámej. Knihy z vydavateľstva Dajama vedia uľahčiť blúdenie po našej krajine. Toto vydavateľstvo rozšírilo svoj záber a v posledných rokoch začalo vydávať aj ukrajinskú literatúru.
Vydavateľ a geograf Daniel Kollár odpovedal na sedem otázok. Ponúkame vám aj výber z kníh z vydavateľstva Dajama.
Rozhovor
Ako a prečo vaše vydavateľstvo vzniklo? Čo vás k tomu viedlo? Prvá knižka vo vydavateľstve DAJAMA vyšla v roku 1996, keď bol takmer žalostný stav v súvislosti s propagáciou Slovenska a jeho regiónov a neexistovali vydavateľstvá, ktoré by sa systematicky venovali geografickej a turistickej literatúre. Hlavne obrovská absencia cudzojazyčných publikácií o Slovensku ma vtedy inšpirovala k tomu, že vydávanie publikácií nielen v slovenskom jazyku, ale aj v cudzojazyčných mutáciách bude jednou z nosných tém vydavateľstva. Postupne sme vydali o Slovensku už viac ako 400 titulov v rôznych edíciách a podarilo sa nám vyplniť medzeru na knižnom trhu. Ako by ste charakterizovali zameranie vášho vydavateľstva? Teda ako by pokračovala veta: „Vydávame knihy pre..." alebo „Vydávame knihy, ktoré..." Začali sme ako vydavateľstvo turistickej a geografickej literatúry, v poslednom čase však čoraz viac vydávame literatúru faktu, detskú literatúru a beletriu. V drvivej väčšine sa témy týkajú Slovenska, ale od roku 2022 sa orientujeme aj na prekladovú literatúru z ukrajinského jazyka pre deti a dospelých. Kto tvorí úzky okruh spolupracovníčok/kov vášho vydavateľstva? Sme vydavateľstvo rodinného typu a takmer všetci sme geografi. Zo začiatku nám veľa pri písaní a tvorbe kníh, autorsky i fotografiami, pomáhali najmä bývalí kolegovia a priatelia z Geografického ústavu SAV. Vydavateľstvo v tom čase fungovalo takpovediac „na kolene“, no v posledných rokoch sa náš stav stabilizoval a okrem manželky Zuzany a dcéry Daniely naše rady tvorí ešte kolegyňa Marianna Lázničková. Máme samozrejme viacerých spolupracovníkov a spolupracovníčky na menšie úväzky a na čiastočné redakčné či korektorské práce. Ako vnímate podporu nezávislých vydavateľských aktivít zo strany štátu, samosprávy a verejnosti? Každým rokom táto podpora slabne a obávam sa, že tento trend bude ďalej pokračovať. V tom stave, v akom je momentálne slovenská spoločnosť, sa tomu ani nečudujem. Máte domáce alebo zahraničné vydavateľské vzory alebo súpútnikov? Na Slovensku ďalšie vydavateľstvo nášho typu neexistuje. Keď vznikala DAJAMA, tak v kútiku duše som si predstavoval, že možno raz budeme taký malý slovenský National Geographic, a myslím, že čiastočne sa nám to podarilo. Najmä po roku 2003, keď do portfólia našich vydavateľských aktivít pribudol najstarší kontinuálne vychádzajúci časopis Krásy Slovenska. Tento časopis vychádza už od roku 1921 a my ho vydávame od roku 2004, to znamená, že už viac ako 20 rokov sú Krásy Slovenska dennodennou súčasťou nášho života. Našli by ste v príbehu vášho vydavateľstva nejaký husársky kúsok, resp. ktorá kniha bola vašou najvýpravnejšou, najriskantnejšou? Mám rád všetky knihy, ktoré sme vydali, a žiadna z nich nebola ničím vynútená, či nejakým tzv. prepadákom. Samozrejme špecifický vzťah mám k tým, na ktorých som sa podieľal ako autor či spoluautor. Už jedna z prvých Slovensko-poľské Tatry (mimochodom vyšla v piatich jazykoch a získala aj ocenenia) dosiahla veľký úspech v predajnosti a doslova naštartovala vydavateľstvo. Veľmi sa mi páči aj dvojica výpravných kníh Slovensko na starých pohľadniciach (1900 – 1918) a Slovensko na starých pohľadniciach (1918 – 1939), ktorá je výpoveďou o tom, ako Slovensko vyzeralo a čím žilo v prvej polovici 20. storočia. Možno najriskantnejším krokom vo vydávaní bola príprava knihy Odvrátená strana Slovenska, ktorá dokumentuje menej známy obraz Slovenska a vypovedá o tom, čo sme zdedili, čo stratili a ako žijeme. Riskantnosť bola v tom, že naše vydavateľstvo si každý spája s Krásami Slovenska a toto bol celkom opačný vydavateľský počin, v ktorom išlo skôr o poukázanie toho, ako si nevážime miesta nášho prírodného a kultúrneho dedičstva. Ambíciou vydania knihy bolo poukázať najmä na negatívne vplyvy spoločnosti na naše životné prostredie a krajinu a snažiť sa vyburcovať pozitívnu reakciu vedúcu k zahodeniu ľahostajnosti a vyvodenie vlastnej zodpovednosti za tento stav. Nakoniec som bol prekvapený, ako knihu prijala verejnosť. Z ktorých vašich kníh sa teraz najviac tešíte? A na aké vaše knihy sa do konca roka môžeme tešiť my? Ja som si splnil tento rok svoj detský sen a na predvianočný trh sa najviac teším na trilógiu Futbalové Slovensko, na ktorej som sa podieľal aj ako autor. Tri knihy Storočie na ihrisku, Legendy v kopačkách a Príbehy šampiónov prinášajú pútavé rozprávanie, archívne fotografie a množstvo faktov, ktoré potešia pamätníkov i mladších čitateľov. Tento exkluzívny súbor je nielen pozvánkou prežiť znova slávne víťazstvá, veľké zápasy a dramatické chvíle, ale zároveň je poctou futbalu naprieč generáciami. Teším sa však aj na ďalšiu trilógiu Slovensko v povestiach, v ktorej sa spája skutočná história s rozprávkovou fantáziou. Každá z kníh privedie čitateľa na miesta opradené tajomstvom – k hradom, mestám, dolinám či horám, kde povesti ožívajú pred očami. Nejde len o čítanie, ale o dobrodružstvo, pri ktorom spoznáme Slovensko tak, ako ho zachytili naši predkovia a súčasníci v legendách a príbehoch. Prvýkrát v histórii nášho vydavateľstva sme sa pustili aj do slovenskej beletrie a prinášame pred Vianocami román Vierka, inšpirovaný osudmi skutočných ľudí a udalostí, ktoré sa odohrali počas druhej svetovej vojny v Čadci. Mestom prechádzali všetky transporty Židov zo Slovenska a odohrávali sa v ňom viaceré malé aj veľké ľudské tragédie. Príbeh slovenského dievčaťa Vierky a jej židovskej kamarátky sa odohráva v dobe, keď propaganda a nenávisť dokázali meniť ľudí i celú spoločnosť, a jej nuansy cítime dodnes. Milovníci ukrajinskej literatúry sa môžu tešiť na román Rebrík, ktorý získal ocenenie BBC Ukraine Book of the Year 2023 a kniha je výnimočná pre svoju kombináciu humoru, empatie a hlbokého ponoru do ľudského správania počas krízových situácií. Ďalší román Vek červených mravcov je zase dramatickým románom o hladomore na Ukrajine v rokoch 1932 až 1933. Ponúka bolestný a psychologicky hlboký obraz jednej z najtemnejších kapitol ukrajinskej histórie. Tento román, ocenený Gogoľovou národnou cenou, patrí medzi najvýznamnejšie historické diela ukrajinskej literatúry. A nakoniec z Ukrajiny máme aj niečo pre deti, a to Rozprávky pre mesiac. Nová kniha známej ukrajinskej autorky a ilustrátorky Oksany Bula spája pútavý príbeh a originálne ilustrácie, ktoré prenášajú čitateľov do magického sveta Nočnej čarodejky usporadúvajúcej hviezdy na oblohe.
Výber kníh z vydavateľstva Dajama
Newsletter Píšeme vám o vydavateľstve pripravujú kníhkupkyne a kníhupci bratislavského Artfora.
❤️ Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.